ສະຫະລັດ ຮຽກຮ້ອງໃຫ້ມຽນມາ ຕັດຄວາມສຳພັນ ແບບຜິດກົດໝາຍ ກັບເກົາຫຼີເໜືອ (ເບິ່ງວີດີໂອແລະສະໄລດ໌)
ທ່ານນາງ Clinton ຮຽກຮ້ອງໃຫ້ມຽນມາ ຍຸຕິຄວາມສຳພັນ ທາງທະຫານ ແບບຜິດກົດໝາຍ ກັບເກົາຫຼີເໜືອ
ລັດຖະມົນຕີການຕ່າງປະເທດສະຫະລັດ ທ່ານນາງ Hillary Clinton ຮຽກຮ້ອງໃຫ້ມຽນມາ ຢຸດເຊົາຄວາມສຳພັນທາງທະຫານແບບຜິດກົດໝາຍໃດໆກໍຕາມກັບເກົາຫຼີເໜືອ ແລະເວົ້າວ່າ ຍັງມີວຽກງານເພີ່ມຕື່ມທີ່ຈະຕ້ອງໄດ້ກະທຳ ກ່ອນທີ່ສະຫະລັດຈະສາມາດພິຈາລະນາຍົກເລີກ ການລົງໂທດຕໍ່ມຽນມາ ທ່ານນາງ Clinton ກ່າວໃນວັນພະຫັດມື້ນີ້ ໃນລະຫວ່າງການຢ້ຽມຢາມຄັ້ງສຳຄັນຕໍ່ມຽນມາ ວ່າ ລັດຖະບານຂອງປະເທດດັ່ງກ່າວ ຕ້ອງໃຫ້ການເຄົາລົບນັບຖື ກ່ຽວກັບຄວາມເຫັນສອດ ຄ່ອງກັນຂອງນາໆຊາດຕໍ່ຕ້ານການແຜ່ຜາຍອາວຸດນິວເຄລຍເພື່ອຈະປັບປຸງຄວາມສຳພັນກັບ ສະຫະລັດ ນອກນັ້ນແລ້ວທ່ານນາງຍັງຮຽກຮ້ອງໃຫ້ມຽນມາປ່ອຍພວກນັກໂທດການເມືອງ ເພີ່ມຕື່ມແລະຢຸດຕິການໃຊ້ຄວາມຮຸນແຮງຕໍ່ພວກຊົນຊາດຊົນເຜົ່າ ແຕ່ທ່ານນາງ Clinton ກໍໄດ້ປະກາດກ່ຽວກັບການເອົາຫຼາຍໆບາດກ້າວເພື່ອເສີມຂະຫຍາຍ ຄວາມສຳພັນຮວມທັງການໃຫ້ຄວາມສະໜັບສະໜຸນແກ່ການໃຫ້ສິນເຊື່ອຂະໜາດນ້ອຍ ໂຄງ ການສາທາລະນະສຸກທີ່ໄດ້ຮັບການໜຸນຫຼັງຈາກອົງການສະຫະປະຊາຊາດ ແລະການດຳເນີນ ຄວາມພະຍາຍາມໃນການຕໍ່ຕ້ານຢາເສບຕິດໃຫ້ໂທດ ທ່ານນາງກ່າວວ່າຖ້າມຽນມາຫາກສືບ ຕໍ່ດຳເນີນການປະຕິຮູບແລ້ວສະຫະລັດກໍຈະພິຈາລະນາຍົກລະດັບຄວາມສຳພັນທາງການທູດ ທ່ານນາງ Clinton ໄດ້ພົບປະກັບປະທານາທິບໍດີມຽນມາທ່ານ Tein Sein ທີ່ກ່າວວ່າການ ຢ້ຽມຢາມຄັ້ງປະວັດສາດເທື່ອນີ້ ແມ່ນສະແດງໃຫ້ເຫັນ ເຖິງບົດຕອນໃໝ່ ໃນຄວາມສຳພັນລະ ຫວ່າງປະເທດທັງສອງ ທ່ານນາງ Clinton ແມ່ນລັດຖະມົນຕີການຕ່າງປະເທດສະຫະລັດຄົນທຳອິດ ທີ່ເດີນທາງໄປ ຢ້ຽມຢາມມຽນມາໃນຮອບ 50 ປີ ນອກນັ້ນແລ້ວໃນຕອນບ່າຍຂອງມື້ນີ້ທ່ານນາງຍັງຈະເດີນທາງໄປນະຄອນຢ່າງກຸ້ງຫົວເມືອງ ສຳຄັນທາງດ້ານການຄ້າຂອງມຽນມາເພື່ອພົບປະເຈລະຈາກັບທ່ານນາງອອງຊານຊູຈີ ຜູ້ນຳ ປະຊາທິປະໄຕຂອງປະເທດດັ່ງກ່າວ